**EGYEDÜL NEM MEGY!!**

Csapatunk a REAC Budapest I. osztályú csapata a bajnokság utolsó előtti fordulójában idegenben Pestszentimre csapatával mérkőzött meg. Tudtuk, hogy ez a mérkőzés rendkívül nehéz lesz számunkra, annak ellenére, hogy abszolút mi voltunk a mérkőzés esélyese. Már múlt héten is lehetett érezni, hogy játékosaink fejben már a Kelen SC elleni bajnoki döntőn jártak. Ahhoz azonban, hogy annak a mérkőzésnek igazán tétje legyen ezt a mérkőzést is meg kellett nyernünk, épp ezért a szakvezetés legfontosabb feladata az volt a héten, hogy a fejekbe rendet tegyen és próbáljunk teljes erővel a Pestszentimrei mérkőzésre koncentrálni. Így utólag azt kell mondanom, hogy 100%-an nem sikerült, küszködtünk, hajtottunk, izgultunk, de azért végeredményben nyertünk. A mérkőzés pedig rendkívül jól indult számunkra. Balázs Ricsi a második percben saját 16-a előteréből a baloldalon elindul és csak megy- megy előre amíg az ellenfél 16-án belül találja magát és nagyszerű lövéssel a hosszú alsó sarkot kilövi. 1:0. Megnyugtató kezdés. Azonban ellenfelünk úgy gondolta, hogy ne legyen már ilyen korán vége a mérkőzésnek, a 15. percben szinte a semmiből egyenlít. Jobboldali akció, talán nem vettük komolyan az ellenfél szélsőjét, aki középre ad és az ellenfél játékosa Faragó István 7 méterről a hosszú sarokba fejel. 1:1. Újból kezdhettük elölről. Nem volt jó nekünk az iksz. Támadtunk az ellenfelünk pedig gyors kontrákkal kísérletezett. A 29. percben újból megszereztük a vezetést. Bartucz Martin az ellenfél 16-nak jobboldali sarkától remek keresztlabdát tálal Törőcsik Bencének, aki átveszi ezt a kaputól 13 méterre a 16-os baloldalán majd két lépés után nagyszerűen a hosszú sarokba pörget. 2:1. Helyen vagyunk, gondoltuk a lelátón. Hát rosszul gondoltuk! Két percre rá egyenlít az ellenfél. Szintén a jobboldalon cselezget az ellenfél csatára, nem tudom miért, de ezen a mérkőzésen úgy gondoltuk, hogy nem igazán kell megtámadni, így kényelmesen bevezette a labdát a 16-on belülre, majd 7 méterről Varga Balázs a rövid sarkot kilőtte. 2:2. Ekkor már érezni lehetett, hogy csapatunk koncentrációja, a védekezésünk ezen a mérkőzésen nem tökéletes. A félidő hátralévő részében is kialakítottunk két-három gólhelyzetet, amit „sikeresen„ ki is hagytunk. Szünetre 2:2-s állásnál vonultak a csapatok. Szünetben mi REAC drukkerek megállapítottuk, hogy a védelmünk nem svájci retesz ezen a mérkőzésen hisz az egész bajnokságban mindössze 4 gólt kaptunk. A játék színvonala talán nem is számít, egy a lényeg nyernünk kell a bajnoki álmaink megvalósítása miatt. A második félidőt agilisan kezdtük. Próbáltuk ellenfelünket nyomás alá helyezni. Az 57. percben megszületett az újabb vezető találatunk. Pesti Dávid a baloldalon bead, a védők rosszul fejelik ki a labdát, amely a kaputól 18 méterre helyezkedő Kasza Danihoz kerül középen, aki a labda átvétele után mesterien kilövi a felső sarkot. 3:2. Nagyszerű gól! Újra vezetünk! Ekkor még úgy éreztük, hogy rá kell rúgni a negyedik gólt is, hisz ki tudja, hogy harmadszor is tud-e az ellenfelünk egyenlíteni. Nem tudott! A mérkőzést, ha nehezen is, de megérdemelten 3:2-re megnyertük. Magunknak tettük nehézzé a bajnokságot. Rendkívül gyatrán kezdtünk aztán valamennyire helyre rázódtunk, majd újból hullámzó lett a teljesítményünk. Hiába kaptunk kevés gólt eddig a bajnokságban összesen hatot, de azt látni kell, hogy bizony a hét döntetlenünkön az összes eredmény 0:0 volt. Ennek ellenére saját kezünkben van a sorsunk. És most egy kis matek! Hárman harcoltunk a bajnoki címért. Az Újpest már semmilyen körülmények között nem lehet bajnok. Azonban hiába jobb a gólkülönbségünk a Kelennel szemben, nyernünk kell az utolsó fordulóban ellenük, mert nem a gólkülönbség dönt az első helyről, hanem a több győzelem, amelyben nem állunk jól. Azt gondolom pénteken 19h-kor a Budai II. László Stadionban eljön az igazság pillanata. Nekünk a REAC-nak semmi más célunk nincs, mint hogy visszakerüljünk az NB III.-ba, hisz múltunk, anyagi lehetőségeink, körülményeink adottak hozzá. Ennek a felelősségét mindenkinek, de főleg a játékosoknak át kell érezni, hisz amennyiben nem nyerjük meg utolsó mérkőzésünket gyakorlatilag egész éves munkánk semmivé foszlik. A Kelen elleni mérkőzésen elválik az ocsu a búzától, kiderül kit milyen fából faragtak, kiderül ki milyen sportember ki bírja a nagyobb feladatokkal járó nyomást. A Kelen SC egy jó csapat, de én biztos vagyok benne, hogy a mi csapatunk jobb, de ezt érvényre is kell juttatni. Más lehetőségünk nincs is mint „ menekülés a győzelembe” a filmcím szerint amit reményeink szerint meg is fogunk tenni. „Egyedül nem megy” szintén egy filmre utalva. Most már a labdarúgást szerető Palotai közönséghez fordulok. Szeretném, szeretnénk, ha jövő pénteken 19h-tól megtöltenénk a Budai II. László Stadiont. A Kelen SC drukkerei nagy létszámmal fognak érkezni az utánpótlásukkal. Utólag bevallhatom, hogy nem volt jó érzés Budafokon a Budapest Kupa döntőjében megtapasztalni, hogy ellenfelünk drukkerei sokkal többen voltak, mint mi. Ez most már ne fordulhasson elő! Ez a mi Stadionunk, ez a mi városrészünk, itt nekünk kell megmutatni ki a legény a gáton, ki hogy képviseli Egyesületünket. Megkérek mindenkit, hogy épp ezért jöjjön el a sorsdöntő mérkőzésünkre, semmi más ne legyen a program, csak a REAC bajnoki döntője. Veletek drukkerekkel, szurkolókkal, támogatókkal, szimpatizánsokkal elérhetjük, hogy Egyesületünk, csapatunk visszakerülhessen a Nemzeti bajnokságba. Azt gondoljuk, hogy a REAC egy nagy család, hát akkor most a család legyen együtt egy célért, a győzelemért szorítson.

HAJRÁ REAC!

Kiss István György